
Nr. 341

R A P O R T 

asupra proiectului de Lege privind aprobarea Ordonanţei de

 urgenţă  a Guvernului  nr.64/2001 pentru modificarea şi 

completarea  Legii nr.188/2000 privind executorii judecătoreşti

În conformitate cu prevederile art.89 şi 107 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.64/2001 pentru modificarea şi completarea Legii nr.188/2000 privind executorii judecătoreşti, trimis cu adresa nr.341 din 18 iunie 2001, înregistrată sub nr.782 din 18 iunie 2001.



Cu avizul nr.388 din 3 mai 2001, Consiliul Legislativ a avizat favorabil proiectul de ordonanţă.



Proiectul de lege a fost dezbătut şi adoptat de Senat în şedinţa din 7 iunie 2001.



Prin ordonanţa de urgenţă, supusă aprobării, se are în vedere rezolvarea situaţiei dosarelor aflate în curs de soluţionare la data începerii activităţii executorilor judecătoreşti în birouri, potrivit Legii nr.188/2000.



De asemenea, a apărut necesară reglementarea unor situaţii speciale existente în practică, referitoare la executorii în funcţie care doresc să-şi continue activitatea în condiţiile noii legi. Astfel art.63 alin.(1) a fost modificat în aşa fel încât executorii judecătoreşti în funcţie care au îndeplinit timp de cel puţin doi ani funcţii de specialitate juridică să poată fi numiţi executori judecătoreşti, potrivit dispoziţiilor Legii nr.188/2000.



În ceea ce priveşte executorii judecătoreşti care nu au doi ani vechime în această calitate şi nici nu au îndeplinit anterior funcţii de specialitate juridică, aceştia vor fi angajaţi ca executori judecătoreşti stagiari.



Potrivit prevederilor art.60 din Regulamentul Camerei Deputaţilor, Comisia juridică, de disciplină şi imunităţi a examinat proiectul de lege în şedinţa din 27 iunie 2001.



Ca urmare a punctelor de vedere exprimate de către membrii comisiei, şi ţinând cont de data începerii efective a acestei activităţi în birouri de executori judecătoreşti s-a apreciat că modificările aduse Legii nr.188/2000 privind executorii judecătoreşti, prin această ordonanţă, se impun de urgenţă, pentru a fi reglementate cu claritate aspectele invocate mai sus. 



În consecinţă, membrii Comisiei juridice, de disciplină şi imunităţi,  au hotărât, cu majoritate de voturi, să propună plenului Camerei Deputaţilor, spre dezbatere şi adoptare proiectul de lege în forma adoptată de Senat la 7 iunie 2001.


În raport de obiectul şi conţinutul său, proiectul de lege face parte din categoria legilor organice.

                 PREŞEDINTE,                                    SECRETAR, 

               dr. Ionel Olteanu                              Carmen Dumitriu

Red. consilier

Georgeta Panoviciu
dact. S. Trandafir

